b'\n_START_ARTICLE_\nEsterh\xc3\xa1zyn linna\n_START_PARAGRAPH_\nEsterh\xc3\xa1zyn linna (saks. Schloss Esterh\xc3\xa1zy) on linna Burgenlandin osavaltion p\xc3\xa4\xc3\xa4kaupungissa Eisenstadtissa, It\xc3\xa4vallassa. Se on nykyisin Esterh\xc3\xa1zyn suvun omistuksessa. Linna tunnetaan muun muassa sen Haydnsaal-salista, joka on nimetty linnassa ty\xc3\xb6skennelleen it\xc3\xa4valtalaisen s\xc3\xa4velt\xc3\xa4j\xc3\xa4n Joseph Haydnin mukaan.\n_START_SECTION_\nHistoria\n_START_PARAGRAPH_\nNykyisen linnan paikalla on sijainnut linna jo 1200-luvulta l\xc3\xa4htien. Tuolloinen linna oli Gutkeledin suvun omistuksessa, kunnes se siirtyi Kanizsain suvun hallintaan vuonna 1364. Kanizsait teettiv\xc3\xa4t linnassa suuria uudistust\xc3\xb6it\xc3\xa4. Unkarin kuninkaan Ludvig I:n luvalla suku rakennutti koko Eisenstadtin kaupungin ymp\xc3\xa4rille muurin, jonka keskeinen osa linna oli._NEWLINE_Vuonna 1445 linna siirtyi koko kaupungin ohella Habsburgin suvun hallintaan. Vuonna 1622 siit\xc3\xa4 tuli Esterh\xc3\xa1zy-suvun, jonka mukaan se on my\xc3\xb6s nimetty, omaisuutta. 1600-luvulla, linnan siirrytty\xc3\xa4 Esterh\xc3\xa1zyjen hallintaan, linna sai barokin tyylisuuntaa edustavan ulkon\xc3\xa4\xc3\xb6n. Linnan muutosty\xc3\xb6t kestiv\xc3\xa4t kymmenisen vuotta. 1700-luvulla puolestaan p\xc3\xa4\xc3\xa4asiassa vain linnan interi\xc3\xb6\xc3\xb6ri\xc3\xa4 muutettiin, muun muassa p\xc3\xa4\xc3\xa4portaikot vaihdettiin uusiin._NEWLINE_Ruhtinas Nikolaus II Esterh\xc3\xa1zyn aikana linnalle luotiin klassistinen ilme ranskalaisten arkkitehtien piirustusten pohjalta. Taloudellisten ongelmien vuoksi linnaa ei kuitenkaan uudistettu niin runsaasti kuin alun perin suunniteltiin. 1800-luvun lopulla linnaa uudistettiin j\xc3\xa4lleen, mutta linnan ulkon\xc3\xa4k\xc3\xb6 ei juurikaan muuttunut tuolloisesta._NEWLINE_Toisen maailmansodan j\xc3\xa4lkeen It\xc3\xa4vallan miehityksen aikana linnassa kokoontui kymmenen vuoden ajan Burgenlandin osavaltiohallitus ja oikeus. Vuonna 1969 osavaltiohallitus vuokrasi suuria osia linnasta k\xc3\xa4ytt\xc3\xb6\xc3\xb6ns\xc3\xa4.'